บริษัทได้จัดทำและรักษาไว้ซึ่งระบบการควบคุมภายใน
รวมทั้งดำเนินการทบทวนความมีประสิทธิภาพของระบบการควบคุมภายในอย่างสม่ำเสมอ
โดยครอบคลุมถึงการควบคุมทางการเงิน การดำเนินการ
การกำกับดูแลการปฏิบัติงานให้เป็นไปตามกฎหมายและระเบียบที่เกี่ยวข้อง การป้องกันรักษาทรัพย์สิน
และการบริหารความเสี่ยง บริษัทได้ว่าจ้างบริษัท สอบบัญชีธรรมนิติ จำกัด
มาประเมินระบบการควบคุมภายในโดยรวมทั้งในด้านสภาพแวดล้อมการควบคุม
การบริหารความเสี่ยง กิจกรรมการควบคุม สารสนเทศและการสื่อสาร
และการประเมินและการติดตามผล รวมทั้งให้ดำเนินการตรวจสอบการปฏิบัติงานของหน่วยงานต่าง
ๆ ให้เป็นไปตามแนวทางที่ได้กำหนดไว้ ตามแผนการตรวจสอบประจำปีที่ได้รับอนุมัติ
และมอบหมายให้ฝ่ายตรวจสอบภายในของบริษัทติดตามผลการแก้ไขปรับปรุง
และรายงานผลการตรวจสอบโดยตรงต่อคณะกรรมการตรวจสอบ

จากรายงานผลการตรวจสอบภายในปี 2550 จัดทำโดยบริษัท สอบบัญชีธรรมนิติ จำกัด
ไม่พบประเด็นความผิดพลาดที่สำคัญ บริษัทมีระบบการควบคุมภายในที่รัดกุมเพียงพอ
ตลอดจนการปฏิบัติตามระเบียบ และกฎหมายของหน่วยงานราชการต่าง ๆ เป็นไปอย่างถูกต้อง
และได้มีการป้องกันทรัพย์สินมิให้ผู้บริหารและพนักงานนำไปใช้โดยมิชอบ

รายงานจากคณะกรรมการตรวจสอบ

คณะกรรมการตรวจสอบ บริษัท ไทยสตีลเคเบิล จำกัด (มหาชน)
ได้รับการแต่งตั้งจากที่ประชุมวิสามัญผู้ถือหุ้นประกอบด้วยกรรมการอิสระ 3 ท่าน
ซึ่งมีคุณสมบัติครบถ้วนตามที่กำหนดโดยตลาดหลักทรัพย์แห่งประเทศไทย มีรายนามดังนี้

1.  นายกวี วสุวัต ประธานกรรมการตรวจสอบ

2.  นายอภินันท์ ณ ระนอง กรรมการตรวจสอบ

3.  นายปริญญา ไววัฒนา กรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท
โดยยึดถือแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย

ในรอบปี 2550 คณะกรรมการตรวจสอบได้มีการประชุมรวม 4 ครั้ง
บางครั้งได้มีการประชุมร่วมกับผู้บริหารระดับสูงและผู้สอบบัญชีในวาระที่เกี่ยวข้องด้วย
ทั้งนี้กรรมการตรวจสอบทุกท่านได้เข้าร่วมประชุมครบทุกครั้ง
ผลการปฏิบัติงานของคณะกรรมการตรวจสอบที่มีสาระสำคัญสรุปได้ดังนี้

1.  สอบทานงบการเงินรายไตรมาสและงบการเงินประจำปี
    เพื่อให้มั่นใจว่ารายงานทางการเงินของบริษัทได้จัดทำขึ้นอย่างถูกต้องตามมาตรฐานการบัญชีที่รับรองโดยทั่วไป
    และมีการเปิดเผยข้อมูลอย่างเพียงพอ ครบถ้วนและเชื่อถือได้
    เพื่อเสนอให้คณะกรรมการบริษัทพิจารณาอนุมัติ

2.  สอบทานให้บริษัทมีระบบการควบคุมภายในที่เหมาะสม เพียงพอ และมีประสิทธิภาพ
    โดยว่าจ้างผู้เชี่ยวชาญการตรวจสอบภายในมาประเมินและดำเนินการตรวจสอบภายในตามแผนการตรวจสอบประจำปีที่คณะกรรมการตรวจสอบได้พิจารณาและอนุมัติ
    ซึ่งครอบคลุมถึงการปฏิบัติงานของหน่วยงานต่าง ๆ ภายในบริษัทอย่างครบถ้วน
    พร้อมทั้งมอบหมายให้ฝ่ายตรวจสอบภายในของบริษัทติดตามผลการแก้ไขปรับปรุงข้อบกพร่องตามรายงานผลการตรวจสอบด้วย
    เห็นว่าบริษัทมีระบบการควบคุมภายในที่เพียงพอ และเหมาะสมกับลักษณะของกิจการ
    และไม่พบข้อบกพร่องเกี่ยวกับระบบการควบคุมภายในที่เป็นสาระสำคัญ

3.  สอบทานให้บริษัทมีการปฏิบัติตามกฎหมายว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้องกับการดำเนินธุรกิจของบริษัท เห็นว่าบริษัทได้ปฏิบัติตามกฎระเบียบ
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องอย่างถูกต้อง

4.  สอบทานและให้ความเห็นต่อการเข้าทำรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    ไม่พบรายการที่ก่อให้เกิดความขัดแย้งทางผลประโยชน์
    และบริษัทได้เปิดเผยข้อมูลในเรื่องดังกล่าวอย่างถูกต้องครบถ้วน

5.  พิจารณาคัดเลือกผู้สอบบัญชีฯ และค่าตอบแทน เสนอต่อคณะกรรมการบริษัท
    เพื่อขออนุมัติต่อที่ประชุมผู้ถือหุ้น โดยเสนอแต่งตั้ง นายสมสิทธิ์ เตชะมนตรีกุล และ/หรือ
    นางจรรยาภรณ์ เตชะมนตรีกุล และ/หรือ นางสาวปราณีย์ ผลงาม แห่งบริษัท สหการบัญชี พี
    เค เอฟ จำกัด เป็นผู้สอบบัญชีประจำปี 2550 ค่าสอบบัญชีรวม 500,000 บาท

  []

  (นายกวี วสุวัต)

  ประธานคณะกรรมการตรวจสอบ